
JAVASLATOK
A Nőjogi és Esélyegyenlőségi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele az alábbi javaslatokat:
A.	mivel az EUMSZ 8. cikke kimondja, hogy az Unió tevékenységeinek folytatása során törekszik az egyenlőtlenségek kiküszöbölésére, a nemek közötti egyenlőség általános érvényesítésére és a férfiak és nők közötti egyenlőség előmozdítására; mivel a nemek közötti egyenlőséget a költségvetési folyamat minden szintjén valamennyi uniós szakpolitikába be kell építeni, többek között a nemek közötti egyenlőség szempontját érvényesítő költségvetés-tervezés révén;
B.	mivel az EIGE személyzete aktívan részt vesz a bevált gyakorlatok cseréjében, valamint az uniós ügynökségek hálózata (EUAN) és annak alhálózatai tevékenységeiben annak érdekében, hogy a hatékonyság növelése céljából szinergiákat hozzon létre például a humán erőforrások, az épületgazdálkodás, az IT-szolgáltatások és a biztonság, az együttműködés és a bevált gyakorlatok más uniós ügynökségekkel való cseréje terén; mivel az EIGE proaktív lépéseket tett a nemek egyensúlyának javítására irányuló folyamatban lévő intézkedések alkalmazása érdekében;
C.	mivel a nemek közötti 2023-as egyenlőségi index szerint a tagállamok csekély, mindössze 1,6 pontos növekedést tudtak csak elérni, elérve ezzel a 70,2 pontot, és mivel egyes területeken visszalépés figyelhető meg, különösen a gazdasági és jövedelmi mutatókat[footnoteRef:1] illetően; mivel a Nemek Közötti Egyenlőség Európai Intézetét (EIGE) azért hozták létre, hogy hozzájáruljon a nemek közötti egyenlőség előmozdításához és erősítse azt az Unióban, többek között a nemek közötti egyenlőségnek az összes uniós politikában és a kapcsolódó nemzeti politikákban történő érvényesítése, a nemi hovatartozáson alapuló megkülönböztetés elleni küzdelem, valamint az uniós polgárok nemek közötti egyenlőséggel kapcsolatos tudatosságának növelése révén;  [1:  https://eige.europa.eu/gender-equality-index/2023] 

D.	mivel az Unió számára egyre sürgetőbbé válik, hogy előrelépéseket tegyen nemi esélyegyenlőségi stratégiája terén, tekintettel az olyan jelenleg is zajló válságokra, mint a háborúk, az éghajlati válság, az infláció, valamint a nők jogait, különösen a szexuális és reprodukciós egészséget és jogokat illető visszaesés az Unióban és világszerte; mivel az egymást követő jelenlegi válságok azzal a kockázattal járnak, hogy lelassítják a nemek közötti egyenlőség elérésére irányuló erőfeszítéseket, és akadályozzák a nők jogainak teljes körű érvényesülését; mivel az Unióban a nőket a férfiaknál súlyosabban érinti a szegénység, illetve a társadalmi kirekesztődés problémája; mivel a családban betöltött elsődleges gondozói szerepük aránytalanul sok nem fizetett ápolási-gondozási és háztartási munkát ró a nőkre, akik ebben a tekintetben alapvető szerepet játszanak; mivel a nemek közötti bérszakadék az Unióban eléri a 13%-ot, jóllehet ez a százalékos érték tagállamonként eltérő; mivel a nemek közötti bérszakadéknak számos következménye van, beleértve a nyugdíjjogosultságok közötti 29%-os különbséget, ami az idős nőket a szegénység és társadalmi kirekesztés nagyobb veszélyének teszi ki; mivel az egyenlő munkáért egyenlő bérhez való jog nem mindig érvényesül, és ez továbbra is a bérdiszkrimináció elleni küzdelem egyik legnagyobb kihívása; mivel a foglalkoztatáshoz való hozzáférés és a munka terén való küzdelem a nők és a férfiak közötti hátrányos megkülönböztetés ellen, valamint az egyenlőség előmozdítása a karrier során, a különböző szakmai területeken és a szakképzésben alapvető fontosságú; mivel a tagállamoknak növelnie kell az olyan politikákba történő állami beruházásokat, amelyek közvetlenül vagy közvetve a nők különböző csoportjaira a megélhetési válság által gyakorolt negatív hatások ellensúlyozására irányulnak, hogy ezáltal biztosítsák a magas színvonalú, megfizethető árú közszolgáltatásokhoz való hozzáférést a gondozás, az oktatás, az egészségügy – beleértve a szexuális és reprodukciós egészséget és jogokat – és a lakhatás terén, valamint a nemi alapú erőszak áldozatainak védelmét;
E.	mivel a Nemek Közötti Egyenlőség Európai Intézete (a továbbiakban: EIGE) 2022. évi pénzügyi évre szóló végleges költségvetése 8 432 920 EUR volt, ami 2021-hez képest 3%-os csökkenést jelent (8 693 358 EUR); mivel az intézet költségvetése teljes egészében az uniós költségvetésből származik;
1.	emlékeztet arra, hogy az EIGE-t azért hozták létre, hogy minőségi kutatás és összehasonlítható adatok biztosítása révén hozzájáruljon és megerősítse a nemek közötti egyenlőség Unión belüli előmozdítását, hogy segítse az európai intézményeket és a tagállamokat a nemek közötti egyenlőség valamennyi szakpolitikájukban való általános érvényesítésében és a nemi alapú megkülönböztetés elleni küzdelemben; hangsúlyozza ezért az EIGE döntő szerepét az adatoknak és a szükséges információknak a politikai döntéshozók, valamint az Európai Unió és az egyes tagállamok szakpolitikái számára történő gyűjtésében, elemzésében, kezelésében és terjesztésében; különösen üdvözli az intézet folyamatos munkáját a nemek közötti egyenlőség mutatóján és a polgárok számára nyújtott információk könnyű hozzáférhetősége tekintetében; hangsúlyozza az erősebb és hatékonyabb integráció szükségességét a nemek közötti egyenlőséggel kapcsolatos politikák és a nemek közötti esélyegyenlőség általános érvényesítésének eszközei terén; megismétli korábbi kéréseit, miszerint az EIGE számára további személyzeti forrásokat, köztük a személyzeti szabályzat hatálya alá tartozó alkalmazottakat kell biztosítani, mivel szolgáltatásai és technikai támogatása iránt egyre több a sürgős megkeresés; ezért kéri, hogy az intézmény költségvetésében biztosítsanak nagyobb összegeket a munkaerő-felvételi és kutatási képességek javítására az EIGE tevékenységének és eredményeinek kibővítése céljából, tekintettel az egymást követő válságokra, valamint a nemek közötti egyenlőség és az LMBTIQ+ terén való visszaesésre, amelyek a nőket aránytalanul súlyosan érintik;
2.	hangsúlyozza az egyenlőtlenségek és a nőkkel szembeni igazságtalanságok elleni küzdelem fontosságát; felszólítja a Bizottságot és a tagállamokat, hogy tegyenek sürgős lépéseket a szegénység elleni küzdelem és a nők körében tapasztalható növekvő egyenlőtlenségek kezelése érdekében, különösen a kiszolgáltatott csoportokban, beleértve az egyedülálló anyákat, a fogyatékossággal élő nőket, a faji megkülönböztetésben élő nőket, az LGBTIQ+ nőket, a migráns nőket és menekülteket, az idősebb nőket és a vidéki vagy gyéren lakott térségekben élő nőket; megjegyzi, hogy ezt a nemek közötti egyenlőséggel kapcsolatos fellépések finanszírozásának növelésével lehetne elérni a foglalkoztatás és a növekedés tekintetében, valamint a nemi alapú erőszak és a férfiak és nők közötti bérszakadék, a férfiak és nők közötti nyugdíjszakadék, a válságok nőkre gyakorolt hatása elleni küzdelem, illetve a nemek közötti egyenlőség általános érvényesítése és a nők körében növekvő szegénységi ráta ellentételezése, valamint a jogok, a demokrácia és a jogállamiság érvényesítése révén; e tekintetben üdvözli az EIGE és a Nőjogi és Esélyegyenlőségi Bizottság (FEMM) közötti folyamatos együttműködést; hangsúlyozza az EIGE hatalmas erőfeszítéseit és értékes hozzájárulását az Európai Parlament célkitűzéseinek, értékeinek és prioritásainak biztosításához; határozottan támogatja az intézet munkáját, amely tanulmányok, kutatások és kiváló minőségű adatok révén lehetővé teszi a bizottság számára, hogy megfelelően végezze munkáját; megjegyzi a megbízható, nemekre lebontott adatok rendelkezésre állásának fontosságát a tényeken alapuló szakpolitikai döntéshozatal érdekében; megjegyzi, hogy az EIGE értékes hozzájárulást tud nyújtani az Európai Parlament valamennyi bizottsága és más uniós ügynökségek számára annak érdekében, hogy jobban érvényesíteni lehessen a nemek közötti egyenlőség szempontját az összes uniós szakpolitikában;
3.	tudomásul veszi, hogy az EIGE az ügynökség tartós létszámhiánya ellenére folyamatosan magas szinten hajtja végre a költségvetést, amelyet illetően a kötelezettségvállalási előirányzatok aránya 2022-ben 97,91%-ot tett ki (a 2021. évi 98,92%-hoz képest), a kifizetési előirányzatok aránya pedig 81,10%-ot (a 2021. évi 72,16%-hoz képest);
4.	tudomásul veszi, hogy az EIGE átvitt működési kiadásai 2023-ban 42,28%-ra csökkentek (a 2022. évi 54,79%-hoz képest);
5.	nyugtázza, hogy a Számvevőszék megerősítette, hogy az EIGE éves beszámolója minden lényeges szempontból híven tükrözi az intézet 2022. december 31-i pénzügyi helyzetét, a tárgyévi gazdasági események eredményét, a pénzforgalmat és a nettó eszközállomány változásait;
6.	véleménye szerint a jelenleg rendelkezésre álló adatok alapján megadható a mentesítés az EIGE igazgatója számára az intézet 2022. évi pénzügyi évre szóló költségvetésének végrehajtására vonatkozóan.


MELLÉKLET: AZON SZERVEZETEK VAGY SZEMÉLYEK, AMELYEKTŐL, ILLETVE AKIKTŐL AZ ELŐADÓ ÉSZREVÉTELEKET KAPOTT
<FootprintIntro>Az elnök előadóként, saját kizárólagos felelősségében nyilatkozik arról, hogy az eljárási szabályzat I. mellékletének 8. cikke értelmében nem kapott észrevételt az e mellékletben említett egyetlen szervezettől vagy személytől sem.</FootprintIntro>

